Jesper Langballe (DF), 2005-05-03:
Videnskabsministeren har meget klart gjort rede for, hvorfor forslaget ikke har nogen gang på jorden i henhold til universitetsloven, som vi ikke har stemt for, men som forslagsstillerne i sin tid stemte for, og som overlader det helt til universiteterne selv at udbyde nye undervisningstilbud.
Men jeg synes også, at der samtidig er noget principielt at sige om sagen, for den status, som Socialdemokraterne her vil tildele islam, er jo en status, der ifølge grundloven alene tilkommer den luthersk-evangeliske kirke.
Jeg vil gøre opmærksom på, at da Københavns Universitet blev grundlagt i 1479, var der endnu ikke noget, der hed den luthersk-evangeliske kirke, men der var noget, der hed den kristne kirke i Danmark og i Europa, og da var der ikke andet på det universitet end et teologisk fakultet.
Den kristne teologi er så at sige universitetets fødsel, fordi kirken, som staten stadig har ansvaret for, skulle have uddannet nogle præster
Det var det principielle, som vedrører os alle sammen.
Men samtidig er det, som om forslagsstillerne vil opfinde et helt nyt islam, som slet ikke eksisterer.
Der står i selve forslaget, at man skal give dem bedre mulighed for at leve et religiøst orienteret liv uden at komme i modstrid med et sekulariseret samfunds øvrige forhold.
Undskyld, kære forslagsstillere, men et sekulariseret samfund er noget, der i en rettroende, og jeg understreger en rettroende, muslimsk optik overhovedet ikke eksisterer, fordi den skelnen mellem et sekulariseret samfund og det religiøse liv er et skel, der findes der, hvor kristendommen lyder eller har lydt.
Så står der, at de islamiske forkyndere skal tolke islam ind i en vestlig kontekst.
Ja, det kunne man godt forestille sig, fordi det har man faktisk allerede et eksempel på i den såkaldte ahmadiyyahbevægelse – hvis nu fru Pia Gjellerups foredrag snart er slut, så vil jeg fortsætte – som er den mest vestliggjorte udgave af islam.
De har missioneret i Vesten meget tidligt, bygget en moské i Hvidovre i 1967, og der har man faktisk sans for det der skel mellem det sekulære og det religiøse, og der har man tolket islam ind i en vestlig sammenhæng, men de er til gengæld dybt foragtede og forkætrede af alle rigtige muslimer, som betragter dem som kættere, og i øvrigt er de kun 350 personer.
Muslimerne selv, dem, jeg vil kalde de rigtige muslimer, vil jo ikke røre det her med en ildtang.
Jeg er enig med fru Birthe Rønn Hornbech i, at det er en anmasselse fra statens side over for islam at ville til at styre deres religiøse uddannelse.
Men bare tanken om, at en imamuddannelse skulle acceptere kildekritik og historiskkritisk metode, er ganske utænkelig.
Det forudsætter jo igen den skelnen, som er afstedkommet af kristendommen, nemlig en skelnen mellem åbenbaring og historie, hvor historien kan behandles fuldstændig videnskabeligt og kritisk.
Det ville være ganske utænkeligt i islam.
Så hvis man nu forestiller sig, at forslaget kom igennem, hvad det selvfølgelig ikke gør, ville uddannelsen formentlig overhovedet ingen ansøgere få.
Noget helt andet er, når der er tale om religionsvidenskab, som ministeren gav en række eksempler på, og der tror jeg endda ikke, at ministeren, så vidt jeg hørte, nævnte Carsten Niebuhr Instituttet, hvor der foregår en undervisning i islam og i arabisk tænkemåde på et højt, højt niveau.
Det var som bekendt der, at en af Carsten Niebuhr Instituttets lærere for nylig blev gennembanket af muslimer, fordi han i en forelæsning havde tilladt sig som vantro at læse højt af Koranen.
En sådan religionsvidenskabelig forskning skal naturligvis foregå, men det er jo noget ganske andet end en teologisk uddannelse, der skal uddanne forkyndere.
Så forslaget er meningsløst, og det er uigennemtænkt.
Jeg er meget spændt på, hvad den radikale ordfører, som selv er erklæret muslim, vil sige til det her.
Jo, jo, men det er sådan en underlig naiv måde at spørge på
Hvorfor skulle jeg dog bestride, at der er udøvet magt i kristendommens navn, også i nogle tilfælde i et omfang, som man må sige er et fuldstændigt forræderi mod kristendommen?
Selvfølgelig.